text: Nyt olieeventyr: Flere arbejdspladser til Esbjerg
  08 februar 2014 kl. 10.08
  Esbjerg kan se frem til endnu flere arbejdspladser. Nordsøens olielagre er langt fra tømt, viser ny rapport.
  Der er gode nyheder til Esbjergs offshore-sektor. For det olieeventyr, der startede i 1972, er ikke slut endnu. 
  En ny rapport fra Olie Gas Danmark viser, at der stadig er olie og gas i Nordsøen svarende til 40 % af det, der er blevet udvundet fra 1972 frem til i dag.
  Olie Gas Danmark har nået sin konklusion ud fra Energistyrelsens tal, som viser, at der fortsat er 1,4 mia. tønder olie i den danske del af Nordsøen.
  - Kan blot halvdelen af den olie indvindes, vil det give statskassen 190 milliarder kroner. Men det vil kræve massive investeringer at nå målet, og det kræver incitamenter at investere, siger Martin Næsby, direktør i brancheorganisationen Olie Gas Danmark, i en pressemeddelse.
  Den sidste olie kan nemlig ikke uden videre hentes op fra havet. Ifølge Martin Næsby skal der blandt andet udvikles bedre metoder og teknologi til at indvinde mere olie og finde nye olielagre.
  I dag er 4500 beskæftigede i offshore i Esbjerg ud af landets omkring 13.000 arbejdspladser på området.
  -Det er rigtig gode nyheder for Esbjerg, men det kræver, at der kommer ord bag handlingen fra regeringen, siger Esbjergs borgmester Johnny Søtrup (V) til TV SYD.
  Og måske vil borgmesteren få sit ønske opfyldt.
  Den nye klima- og energimister, Rasmus Helveg Petersen (R) har nemlig planer om en ny strategi for olieudvindingen.
   - Læs rapporten fra Olie Gas Danmark
  